বাংলাদেশের সাহিত্যে তাঁর আগমন ঘটেছিল ষাটের দশকে। যে-দশকের মতো গল্পের এতো সমৃদ্ধ দশক এখন পর্যন্ত এদেশে আসেনি বলা যায়। আক্ষরিক অর্থেই সে-সময়টা ছিল বাংলাদেশের গল্পসাহিত্যের যৌবনকাল – হাসান আজিজুল হক, আখতারুজ্জামান ইলিয়াস, শওকত আলী, জ্যোতিপ্রকাশ দত্ত, রিজিয়া রহমান, বোরহানউদ্দিন খান জাহাঙ্গীর, রাহাত খান, শহীদ আখন্দ, সেলিনা হোসেন, হাসনাত আবদুল হাই, আবদুশ শাকুর, রশীদ হায়দার, সুব্রত বড়ুয়া, আল মাহমুদ, বিপ্রদাশ বড়ুয়া, আবদুল মান্নান সৈয়দ, হুমায়ূন আহমেদ, কায়েস আহমেদ, মাহমুদুল হক, আহমদ ছফা, বুলবুল চৌধুরীসহ একসঙ্গে একঝাঁক প্রতিভাবান শক্তিশালী ছোটগল্পকারের আবির্ভাব ঘটেছিল।